b'\n_START_ARTICLE_\nTurun vankila\n_START_PARAGRAPH_\nTurun vankila (ent. Lounais-Suomen vankila) perustettiin 1. kes\xc3\xa4kuuta 2003 yhdist\xc3\xa4m\xc3\xa4ll\xc3\xa4 entinen Turun Keskusvankila eli Kakola ja Turun L\xc3\xa4\xc3\xa4ninvankila. Se kuuluu L\xc3\xa4nsi-Suomen aluevankilan alaisuuteen. Syyskuussa 2007 vankila muutti Turun Saram\xc3\xa4keen. T\xc3\xa4t\xc3\xa4 ennen vankila toimi historiallisella Kakolanm\xc3\xa4ell\xc3\xa4 l\xc3\xa4hell\xc3\xa4 Turun keskustaa._NEWLINE_Turun vankilan ja Riihim\xc3\xa4en vankilan turvaluokitukset ovat Suomessa A+ ja niiss\xc3\xa4 ovat kaikkein vaarallisimmat vangit.\n_START_SECTION_\nVanha vankila Kakolanm\xc3\xa4ell\xc3\xa4\n_START_PARAGRAPH_\nVankilan vanhat rakennukset ovat p\xc3\xa4\xc3\xa4osin 1800-luvun j\xc3\xa4lkipuoliskolta. Ernst Lohrmannin suunnittelemaa graniittista p\xc3\xa4\xc3\xa4rakennusta rakennettiin kahdeksan vuotta, ja se valmistui vuonna 1853. Keskusvankilan eli Kakolan vankilarakennukset muodostuivat nelj\xc3\xa4st\xc3\xa4 eri rakennuksesta ilmansuuntien mukaan eli L\xc3\xa4nsiselli, Etel\xc3\xa4selli, it\xc3\xa4selli ja pohjoisselli. Pohjoisselliin sijoitettiin mm. elinkautisvankeja. It\xc3\xa4selliin, joissa sijaitsi yhden hengen sellej\xc3\xa4, sijoitettiin muun muassa ns. pelk\xc3\xa4\xc3\xa4ji\xc3\xa4 eli sellaisia vankeja, joilla oli esimerkiksi ilmiantajina tai jostain valonarasta asiasta liikaa tiet\xc3\xa4vin\xc3\xa4 hyv\xc3\xa4 syy pel\xc3\xa4t\xc3\xa4 henkens\xc3\xa4 puolesta. _NEWLINE_Lis\xc3\xa4ksi alueella sijaitsi lukuisia ty\xc3\xb6pajoja (esim. puu-, metallity\xc3\xb6 ja mm. kirjapaino), joissa useimmat vangit k\xc3\xa4viv\xc3\xa4t arkip\xc3\xa4ivin\xc3\xa4 t\xc3\xb6iss\xc3\xa4 kello 7\xe2\x80\x9316 kunkin ty\xc3\xb6pajan ty\xc3\xb6mestarin johdolla. Kakolaan sijoitettiin rikoksen uusijoita p\xc3\xa4\xc3\xa4asiassa Varsinais-Suomen ja Uudenmaan alueilta. P\xc3\xa4\xc3\xa4rakennuksen eli etel\xc3\xa4sellin graniitti on Kakolan omaa kive\xc3\xa4. L\xc3\xa4\xc3\xa4ninvankilan rakennus valmistui vuonna 1890_NEWLINE_V\xc3\xa4lill\xc3\xa4 sotav\xc3\xa4en kasarmina toiminut laitos otettiin uudelleen vankilak\xc3\xa4ytt\xc3\xb6\xc3\xb6n vuonna 1859. Vankipaikkoja oli noin 350, mutta vankeja laitokseen oli sijoitettu yli 400. Vanhan Keskusvankilan tiloissa vain noin puolessa selleist\xc3\xa4 oli sis\xc3\xa4vessa. L\xc3\xa4\xc3\xa4ninvankilan selleiss\xc3\xa4 ei ollut wc:t\xc3\xa4._NEWLINE_Suojeltujen rakennusten tuleva k\xc3\xa4ytt\xc3\xb6 on viel\xc3\xa4 auki. Turun kaupunki suunnittelee vankilan l\xc3\xa4heisyyteen uusia asuintaloja. Kes\xc3\xa4ll\xc3\xa4 2008 Kakola avautui ensimm\xc3\xa4ist\xc3\xa4 kertaa suurelle yleis\xc3\xb6lle, kun Kakolassa aloitettiin opastetut yleis\xc3\xb6kierrokset. Opastettuja kierroksia on j\xc3\xa4rjestetty my\xc3\xb6s vuonna 2009 sek\xc3\xa4 2010.\n_START_SECTION_\nUusi vankila Saram\xc3\xa4ess\xc3\xa4\n_START_PARAGRAPH_\nTurun uusi vankila avattiin syyskuussa 2007 Saram\xc3\xa4keen noin 8 kilometrin p\xc3\xa4\xc3\xa4h\xc3\xa4n Turun keskustasta. Vankila oli jo valmistuttuaan suhteessa liian pieni kasvavaan vankim\xc3\xa4\xc3\xa4r\xc3\xa4\xc3\xa4n. Uusi vankila edustaa nykyaikaista turvatasoa, ja siell\xc3\xa4 on noin 255 vankipaikkaa. _NEWLINE_Vankilan alueella toimii my\xc3\xb6s Psykiatrinen vankisairaala ja L\xc3\xa4nsi-Suomen aluevankilan hallinnollisista yksik\xc3\xb6ist\xc3\xa4 t\xc3\xa4yt\xc3\xa4nt\xc3\xb6\xc3\xb6npano- ja sijoittajayksik\xc3\xb6t._NEWLINE_Vankilassa on oma oikeussali, jota k\xc3\xa4ytet\xc3\xa4\xc3\xa4n, jos esimerkiksi turvallisuussyiden takia on parempi olla kuljettamatta vankia muualle oikeudenk\xc3\xa4ynti\xc3\xa4 varten. Turun iskusta 2017 tuomitun Abderrahman Bouananen oikeudenk\xc3\xa4ynti tapahtui Turun vankilan oikeussalissa.\n_START_SECTION_\nMuuta\n_START_PARAGRAPH_\nKakola oli my\xc3\xb6s Yle TV2:n samannimisen ohjelman kuvauspaikkana, jossa joukko nuorisorikollisia passitettiin vankilaan ennalta ehk\xc3\xa4isev\xc3\xa4ss\xc3\xa4 mieless\xc3\xa4._NEWLINE_Kakola toimi my\xc3\xb6s Hella W -elokuvan kuvauspaikkana kohtauksessa, jossa Hella Wuolijoki p\xc3\xa4\xc3\xa4see vankilasta._NEWLINE_Turun kaupunginteatterin p\xc3\xa4\xc3\xa4n\xc3\xa4ytt\xc3\xa4m\xc3\xb6ll\xc3\xa4 Mikko Koukin ohjaama 17.2.2012 ensi-illassa oleva Kakola \xe2\x80\x93 Turkulainen rockmusikaali avaa Kakolan vankien sielunel\xc3\xa4m\xc3\xa4\xc3\xa4. P\xc3\xa4\xc3\xa4osassa n\xc3\xa4hd\xc3\xa4\xc3\xa4n Veeti Kallio, Reeta Vestman ja joukko turkulaisia n\xc3\xa4yttelij\xc3\xb6it\xc3\xa4 sek\xc3\xa4 Reija W\xc3\xa4reen ohjastama tanssiryhm\xc3\xa4. Elokuva Vares \xe2\x80\x93 Sukkanauhak\xc3\xa4\xc3\xa4rme on osittain kuvattu vankilan alueella._NEWLINE_28. maaliskuuta 2010 Kakolanm\xc3\xa4ell\xc3\xa4 sijaitseva noin 3\xc2\xa0000 neli\xc3\xb6n kokoinen varastorakennus syttyi tuleen ja paloi kokonaan maan tasalle. Varastorakennus on ollut Kakolanm\xc3\xa4ell\xc3\xa4 sijainneen vanhan vankilan varastona._NEWLINE_Turun keskusvankilan nimi vuosina 1894\xe2\x80\x931925 oli Turun kuritushuone. Vuonna 1922 siell\xc3\xa4 tapahtui poliittisten vankien n\xc3\xa4lk\xc3\xa4lakko, josta Toivo Hj. L\xc3\xa5ngstr\xc3\xb6m teki eduskunnassa v\xc3\xa4likysymyksen.'